Eskom-onderhandelinge: Jongste aanbod van die hand gewysArgieffoto: GCIS Die drie vakbonde wat tans in loononderhandelinge met Eskom gewikkel is, het Woensdag die nasionale kragvoorsiener se jongste verhogingsaanbod van die hand gewys. Die National Union of Mineworkers (NUM), National Union of Metalworkers of South Africa (Numsa) en Solidariteit het dié nuus in ŉ gesamentlike verklaring bekend gemaak. Die vakbonde sê in die verklaring sy vergadering Woensdag met die Eskom-bestuur het nié vrugte afgewerp nie en geen ooreenkoms is nog bereik nie. Die kragvoorsiener het glo Woensdag ŉ loonverhoging van 5% vir 2018 aangebied, inflasie plus 0,6% vir 2019 en inflasie plus 0,7% vir 2019. Dit volg nadat die vakbonde verlede week in ŉ omvattende voorstel ŉ plan uitgelê het hoe Eskom sy uitgawes en hoë koste kan bestuur deur in dieselfde tyd genoeg geld vir loonverhogings opsy te sit én die langtermyn-volhoubaarheid van die onderneming te waarborg. Die vakbonde se voorstel het ŉ 9%-verhoging vir 2018 ingesluit; ŉ 8,6%-verhoging vir 2019 en ŉ 8,5%-verhoging vir 2020. “Ons het hierdie aanbod van die hand gewys. Dis nie ŉ aanbod wat ons vir oorweging kan terugneem na ons lede nie,” het die vakbond in die gesamentlike verklaring gesê. “Ons het Eskom weer versoek om hierdie proses ernstig op te neem. As jy die individuele eise van die vakbonde in ag neem toe dié gesprekke net begin het, is dit duidelik dat ons groot toegewings en kompromieë aangegaan het. Die bestuur van die vakbonde het verbintenis teenoor die saak getoon deur te verseker dat hulle beskikbaar en betrokke is. In teenstelling hiermee het Eskom baie tyd verspil; hulle het nog nie ŉ ernstige voorstel gemaak wat ons lede sal aanvaar nie.” Die vakbonde het ook Phakamani Hadebe, die uitvoerende hoof van Eskom, daarvan beskuldig dat hy die hele proses van loononderhandeling bloot afjak en nie eens die moeite doen om die vergaderings by te woon nie. Beurtkrag het vroeër dié maand sy onwelkome terugkeer gemaak nadat protesoptrede en sabotasie by Eskom se kragstasies en streekskantore die nasionale kragnetwerk onder druk geplaas het. Eskom het toe gesê die kragnetwerk sal tot tien dae neem om ten volle te herstel. Eskom het vroeër ŉ 0%-salarisverhoging aangebied en aangevoer sy benarde finansiële posisie laat hom nie toe om enige verhogings aan te bied nie. Vakbonde eis benewens die verhogings ook ander voordele soos onder meer ŉ R2 000-behuisingsubsidie. Lede van NUM en Numsa het vroeër vandeesmaand begin staak en betoog nadat Eskom geweier het om verder te onderhandel.